Ja, det kommer til å koste penger å gi rusavhengige et godt tilbud. Det har vi råd til. | Bent Høie

Bent Høie Helse- og omsorgsminister

11. september 2015

Å sette spørsmålet om heroinbehandling i sentrum for den ruspolitiske debatten, er et behagelig sidespor for de som ikke er villige til å ta jobben og kostanden med å få på plass tiltak og systemer som virkelig trengs, om en bedre hverdag for rusavhengige er målet, skriver Bent Høie. Vegard Wivestad Grøtt/NTB Scanpix

Bent Høie svarer Nils August Andresen om norsk ruspolitikk.

Debatt

Dette er et debattinnlegg. Meninger i teksten står for skribentens regning.

Nylig argumenterte Nils August Andresen for heroinassistert behandling i en kronikk på Aftenposten.no. Han mener dette er den eneste måten vi kan gi de tyngste rusavhengige verdige liv.

Det må Andresen gjerne mene. Men jeg stusser over begrunnelsen hans. Han skriver at det må mer enn rusbehandling til for å fri seg fra rusavhengighet. Han peker på at det krever oppfølging over lang tid og at det er viktig at den som er rusavhengig blir sett og har et sted å høre til. Der er vi helt enige.

Bent Høie. Stein Bjørge

Men vi skiller lag når det gjelder konklusjonen. Andresen slår nemlig fast at det verken finnes penger eller kapasitet til å gjøre det som skal til. Derfor må vi tilby de tyngste rusavhengige heroinassistert behandling, konkluderer han.Nils August Andresen må gjerne argumentere for at heroinassistert behandling er veien å gå for å gi rusavhengige bedre liv. Men han kan ikke begrunne det med at pengene og viljen til å gi et annet tilbud ikke finnes.

For det stemmer ikke.

Heroinbehandling er et sidespor i rusdebatten

For to uker siden presenterte regjeringspartiene, KrF og Venstre et historisk løft for rusfeltet. Nå i høst legger vi frem en opptrappingsplan med en ramme på 2,4 milliarder kroner over de neste fire årene.

I samme periode kommer i tillegg vekst i tverrfaglig spesialisert rusbehandling, estimert til 770 millioner kroner.

Blant partiene som ivrer mest for heroinassistert behandling nå, finner man dem som da de selv satt i regjering ikke på noen måte klarte å gi rusfeltet det løftet det fortjener – tvert imot var det en rekke eksempler på at man bevisst nedprioriterte denne gruppen.

Å sette spørsmålet om heroinbehandling i sentrum for den ruspolitiske debatten, er et behagelig sidespor

Å sette spørsmålet om heroinbehandling i sentrum for den ruspolitiske debatten, er et behagelig sidespor for de som ikke er villige til å ta jobben og kostanden med å få på plass tiltak og systemer som virkelig trengs, om en bedre hverdag for rusavhengige er målet.

Vi har satset på rusfeltet fra dagen vi overtok regjeringskontorene. Det har gitt kortere ventetid og flere behandlingsplasser. Det siste året gikk ventetiden til spesialisert rusbehandling ned med 12 dager i gjennomsnitt.

Vi skal bruke 100 millioner kroner på mottakssentre i de største byene der rusavhengige kan få helsehjelp, mat og aktivitet. Vi skal sørge for flere oppsøkende behandlingsteam og få på plass lavterskel substitusjonsbehandling etter modell av LASSO i Oslo.

Vi arbeider med å forebygge overdosedødsfall ved å dele ut nesespray med motgift og ved å få flere til å røyke heroin i stedet for å bruke sprøyte.

Å fange opp barn og unge som sliter så tidlig som mulig forebygger både psykiske lidelser og rusproblemer.

Vi vet at problemene som oftest er der før rusmidlene blir problemet. Derfor er det viktig med lett tilgjengelige tjenester der folk bor. Å fange opp barn og unge som sliter så tidlig som mulig forebygger både psykiske lidelser og rusproblemer. Derfor bygger vi opp helsestasjon— og skolehelsetjenesten og sørger for flere psykologer i kommunene.

Forebygger ensomhet

Mennesker trenger andre mennesker. Her kommer det offentlige til kort. Kommune eller stat kan ikke skaffe folk venner eller sørge for at de blir sett. Men det offentlige kan samarbeide med de frivillige organisasjonene om å skape møteplasser for mennesker i lokalsamfunnet. Det er akkurat dette vi gjør for å forebygge ensomhet.

vi er mange som må gjøre en innsats. Det er ikke nok at en statsråd satser – mange statsråder må gjøre det.

Andresen stusser over at jeg bruker flertallsform når jeg skriver om alt vi må gjøre på rusfeltet. Jeg forteller gjerne hvorfor. Det er fordi vi er mange som må gjøre en innsats. Det er ikke nok at en statsråd satser – mange statsråder må gjøre det. Det er ikke nok at bare regjeringspartiene satser heller. Vi må ha et bredt politisk flertall for å løfte rusfeltet over tid. Vi må samarbeide tett med privat og ideell sektor.

Mye av innsatsen kommer til å skje i kommunene. For mange starter den tøffeste jobben etter at rusbehandlingen er over. Da trenger mange rusavhengige hjelp og støtte på flere områder. Derfor kommer den nye opptrappingsplanen for rusfeltet til å handle om mer enn helsetjenester. Den kommer også til å handle om bolig, arbeid, aktivitet og fritid.

Andresen kommer bare med én løsning.

Vi kommer med flere løsninger.

Flere løsninger som kommer til å koste mye.

Men vi har ikke råd til å la være.

Twitter: BentHHoyre

Andre innlegg i denne debatten:

Nils August Andresen: Det er du som sier nei, Høie. Det er du som ikke gjør nok.

Sturla Haugsgjerd og Benjamin Endré Larsen: Overdosestatistikken er mer enn ubehagelige tall — den er barn, søsken, foreldre og kjærester. Vi skylder dem å prøve hardere

Sturla Haugsgjerd i VG: Det er veldig bra at Bent Høie bryr seg om oss rusavhengige på Verdens Overdosedag, men hva med årets 364 andre dager?

Bent Høie i VG (bak betalingsmur):Bry oss. Alle dager.

Opptatt av politikk?

Les også Les Aftenpostens mening om Oslo-valget: Byrådet i Oslobør fortsette – med grønnere profil